tartuNLP/wikipedia-smugri-20251201 huggingface dataset:
Federico Gatti

Federico Gatti (s. 24. kesäkuuta 1998 Rivoli) on italialainen jalkapalloilija, pelipaikaltaan keskuspuolustaja. Hän on pituudeltaan 190-senttimetrinen. Hän edustaa Italian Serie A:ssa pelaavaa Juventusta.
Gatti pelasi alemmilla sarjatasoilla vuoteen 2021 saakka ja Serie B:ssä Frosinonen joukkueessa kaudella 2021–2022. Juventus osti hänet kesken kauden, mutta hän jatkoi kauden loppuun lainalla Frosinonessa, jossa hän teki 35 liigaottelussaan viisi maalia. Kaudella 2022–2023 hän pelasi Juventuksessa 18 Serie A:n, kaksi Mestarien liigan ja viisi Eurooppa-liigan ottelua. Viimeksi mainitussa hän teki kaksi maalia. Kaudella 2023–2024 hän pelasi 32 Serie A -ottelua, joissa hän teki neljä maalia. Juventuksen voittamassa Italian cupissa hän pelasi neljä ottelua, mukaan lukien loppuottelu Atalantaa vastaan.
Gatti ei pelannut nuorisomaajoukkueissa. Hän pelasi Italian A-maajoukkueessa ensimmäisen kerran kesäkuussa 2022 Kansojen liigan ottelussa Englantia vastaan. Hän kuului Italian joukkueeseen EM-kilpailuissa 2024 mutta ei pelannut turnauksessa. Hän on pelannut vuoden 2024 loppuun mennessä viisi maaottelua, joista neljä avauskokoonpanossa.
Willems

Willems on kunta Pohjois-Ranskassa Nordin departementissa Hauts-de-Francen alueella. Se sijaitsee noin 17 kilometriä Lillen kaupungista itään.
Nykyinen Saint Martinin kirkko on rakennettu vuonna 1854. Sitä edelsi samassa paikassa aiemmin pienempi kirkko. Entisestä kirkosta on vähän tietoa, mutta yhdessä Willemsin keskustasta maalatusta Van Croÿn albumin guasseista vuodelta 1603 se on kuvattuna. Nykyisen kirkon suunnitteli arkkitehti Charles Leroy.
Urheilu.
Kunnassa on Pariisi–Roubaix maantiepyöräkilpailussa käytettävä kivitieosuus eli pavé. Willems–Hem osuuden pituus on 1 420 metriä.
Robin Le Normand

Robin Le Normand (s. 11. marraskuuta 1996 Pabu, Ranska) on ranskalais-espanjalainen jalkapalloilija, pelipaikaltaan keskuspuolustaja. Hän on pituudeltaan 187-senttimetrinen. Hän edustaa Espanjan La Ligassa pelaavaa Atlético Madridia. Hän on Euroopan-mestari vuodelta 2024.
Le Normand edusti synnyinmaassaan Ranskassa Brestiä mutta pääsi pelaamaan edustusjoukkueessa vain yhden Ligue 2 -ottelun huhtikuussa 2016. Hän siirtyi heinäkuussa 2016 espanjalaisseura Real Sociedadiin ja pelasi sen edustusjoukkueessa ensimmäiset ottelunsa joulukuussa 2018. Hän pelasi kauden 2023–2024 loppuun mennessä 167 La Ligan ottelua ja teki niissä neljä maalia. Real Sociedad voitti Espanjan cupin kaudella 2019–2020, ja Le Normand pelasi tuolloin kaikki kahdeksan cup-ottelua alusta loppuun ja teki cupin ensimmäisellä kierroksella yhden maalin. Hän pelasi Mestarien liigassa seitsemän ottelua ja Eurooppa-liigassa 18 ottelua, joissa hän teki yhden maalin, helmikuussa 2022 vierasottelussa RB Leipzigia vastaan.
Le Normand siirtyi heinäkuussa 2024 Atlético Madridiin.
Le Normand ei pelannut nuorisomaajoukkueissa. Hän pelasi Espanjan A-maajoukkueessa ensimmäisen kerran kesäkuussa 2023 Kansojen liigan välierässä Italiaa ja voitokkaassa loppuottelussa Kroatiaa vastaan. EM-kilpailuissa 2024 hän voitti mestaruuden ja pelasi kuusi ottelua, jotka viimeistä alkulohko-ottelua lukuun ottamatta avauskokoonpanossa. Hän oli poissa EM-kilpailujen välieräottelusta saatuaan aiemmissa otteluissa kaksi varoitusta ja niiden myötä yhden ottelun pelikiellon. Hän on pelannut heinäkuun 2024 loppuun mennessä 17 maaottelua, joissa hän on ollut 15 kertaa avauskokoonpanossa. Hän teki maalin marraskuussa 2023 EM-karsintaottelussa Georgiaa vastaan.
Stian Solberg

Stian Solberg (s. 29. joulukuuta 2005 Oslo, Norja) on norjalainen jääkiekkoilija. Solberg edustaa AHL-joukkue San Diego Gullsia. Hänen pelipaikkansa on puolustaja ja hän laukoo vasemmalta. 
Ennen Färjestad BK:hon siirtymistä Solberg pelasi Norjan pääsarjassa EliteHockey Ligaenissa Vålerenga Ishockeyn joukkueessa. Solberg on pelannut 71 EliteHockey Ligaenin runkosarjan ottelua. Näissä otteluissa hän on tehnyt kuusi maalia ja 14 syöttöä eli yhteensä 20 tehopistettä. Solberg on pelannut 17 EliteHockey Ligaenin pudotuspelien ottelua. Näissä otteluissa hän on tehnyt kaksi maalia ja seitsemän syöttöä eli yhteensä yhdeksän tehopistettä. Solberg kuului Norjan joukkueeseen Tšekin MM-kilpailuissa 2024. Uran tilastot päivitetty kauden 2023–2024 jälkeen.
Atmostech

Atmostech Oy oli suomalainen rakennusautomaatioalan laitevalmistaja ja urakoitsija. Yritys toimi vuosina 1987-2006. Yritys perustettiin 12.11.1987 Espoossa. Perustajat: Tapani Spangar, Jari T Aalto, Kari Kuparinen, Tuija Seppänen, Juha-Pekka Virolainen. 
Yritys suunnitteli ja valmisti ohjelmoitaviin mikroprosessoreihin perustuvia rakennusautomaatiojärjestelmien alakeskuksia tuotemerkeillä Atmos 44 ja Atmos 88 sekä toimi valtakunnallisesti automaatiourakoitsijana. Atmos 44 oli ensimmäisiä DDC-säätöön (Direct Digital Control) perustuvia rakennusautomaatiojärjestelmiä Suomessa. Atmostech käytti mikrotietokonetta ja Windows-käyttöjärjestelmää rakennusautomaatiossa ensimmäisten toimijoiden joukossa Euroopassa. Yritys toimitti mikrotietokoneeseen perustuvia automaatiojärjestelmiä tuotemerkillä ATMOS Wan ja laajempia aluevalvontaurakoita tuotemerkeillä Atmos LAN jo vuodesta 1988 alkaen.
Yrityksellä oli voimakas kasvuvaihe 1990-luvulla pankkikriisistä huolimatta. 1.1.1990 yrityksessä oli 7 työntekijää, liikevaihto kasvoi n. 25 % vuosivauhtia. Yritys oli valtakunnallinen toimija 1991 alkaen, useita aluekonttoreita perustettiin eri puolelle Suomea. 1994 Atmostech oli kolmanneksi suurin rakennusautomaation toimittaja Landis+Gyrin ja Honeywellin jälkeen n. 20 % markkinaosuudella. 1997 työntekijöitä oli 43 ja liikevaihto 35 Mmk.
Toimitilat olivat aluksi Kuutamotie 8 Espoossa ja myöhemmin Atomitie 5 Pitäjänmäellä.
Merkittäviä asennuskohteita: 
Aluevalvontaa toimitettiin useille kaupungeille: Helsinki, Savonlinna, Oulu, Espoo, Jyväskylä.
Omistajat myivät yrityksen 29.6.1998 tehdyllä kaupalla englantilaiselle Siebe PLC:lle joka melko pian sen jälkeen, vuonna 1999 sulautui englantilaisen BTR plc:n kanssa ja muutti nimensä muotoon Invensys plc. Myöhemmin Invensysin rakennusautomaatioliiketoiminnan osti Schneider Electric SA. Atmostech fuusioitui vuonna 2006 Schneider Electric SA:n tytäryhtiön TAC Finland Oy:n kanssa. Se käytti markkinointinimeä TAC Atmostech.
TAC Atmostech sulautui Schneider Electric Finland Oy:öön vuonna 2014.
Budbee

Budbee on ruotsalainen vuonna 2016 perustettu verkkokauppaostoksien toimituksiin keskittyvä yritys. Budbeella on pakettiautomaatteja Suomessa, Ruotsissa, Tanskassa, Belgiassa ja Alankomaissa, jotka tavoittavat yli 40 miljoonaa asiakasta.
Budbeella oli vuonna 2021 yli 450 työntekijää ja suurista verkkokaupoista muun muassa H&amp;M sekä Zalando tarjoavat Budbeen palveluita. Yhtiöön ovat sijoittaneet muun muassa eläkesijoitusyhtiö AMF ja sijoitusyhtiö Kinnevik.
Budbeen pakettiautomaattiverkoston Budbee-boxit on sijoitettu päivittäistavarakauppoihin ja kauppakeskuksiin.
Historia.
2016.
Budbeen perusti vuonna 2016 Tukholman kauppakorkeakoulusta valmistunut Fredrik Hamilton. Alun perin yhtiö keskittyi valmiiksi pakattujen ruokakassien toimittamiseen ja noin vuoden teknisen valmistelun jälkeen liiketoiminta laajeni verkkokauppatoimituksiin. Saman vuoden lokakuussa toimitettiin ensimmäinen toimitus.
Liiketoiminnan nopea kasvu sai ulkopuoliset sijoittajat kiinnostumaan ja Budbee sai rahaa ryhmältä, johon kuuluivat H&amp;M:n toimitusjohtaja Karl-Johan Person, Kivran toimitusjohtaja Stefan Krook sekä kaksi Klarnan perustajajäsentä Sebastian Siemiatkowski ja Victor Jacobbson.
2017.
Vuonna 2017 yhtiö hankki lajittelukeskuksen Spångasta, Tukholmasta, jonne rakennettiin automaattinen lajittelukone. Samana vuonna yhtiö päätti lopettaa puolet liikevaihdostaan tehneen ruokakassitoiminnan ja keskittyä yksinomaan verkkokauppatoimituksiin.
Yhtiö laajentui samana vuonna Tukholman ulkopuolelle Malmöön ja Göteborgiin ja H&amp;M alkaa tarjota asiakkailleen Budbee-palvelua.
2018.
Vuonna 2018 ensimmäinen suuri sijoitusyhtiö Kinnevik sijoittaa Budbeehen 80 miljoonaa kruunua eli noin 7 miljoonaa euroa. Yhtiö muutti laajempaan lajittelukeskukseen ja siitä tuli Ruotsin suurin kotiinkuljetusyhtiö. Budbee laajentaa Helsinkiin, Suomeen.
2019.
Vuonna 2019 Budbee laajentui Tanskaan ja H&amp;M liittyy sijoittajiin. Sen jälkeen yhtiö laajentui Alankomaihin.
2020.
Vuonna 2020 Budbee-sovellus julkistettiin ja toukokuussa sijoitusyhtiö Stena Sessan liittyi sijoittamiseen. Pakettiautomaattiverkosto eli Budbee-boxit avattiin.
Yhtiö rakennuttaa samana vuonna aurinkoenergialla toimivan lajittelukeskuksen. 300 kaupunkia Pohjoismaissa lisätään pakettiautomaattiverkostoon.
2021.
Vuonna 2021 keräsi 525 miljoonan kruunun sijoituksen AMF-eläkerahastolta. Yritys laajentuu Belgiaan.
2022.
31. lokakuuta 2022 Budbee yhdistyi toisen toimitusyhtiön Instaboxin kanssa yhdeksi emoyhtiöksi, Instabeeksi.
Eke Golf

Eke Golf on Raaseporin Tammisaaressa sijaitseva 18-reikäinen golfkeskus. Eke Golf on avattu vuonna 2009. Eke Golfin kentän suunnittelija on Mika Lindroos. Kentän mitta on 5 559 metriä. Klubitalolla on ravintola ja saunatilat. Klubitalon läheisyydessä sijaitsee myös harjoitusalueet ja range. Alueella on myös 9-reikäinen Par3 -kenttä, jonka mitta on 1 326 metriä.
Álex Baena

Alejandro "Álex" Baena Rodríguez (s. 20. heinäkuuta 2001 Roquetas de Mar) on espanjalainen jalkapalloilija, pelipaikaltaan hyökkäävä keskikenttäpelaaja tai laitahyökkääjä. Hän on pituudeltaan 174-senttimetrinen. Hän edustaa Espanjan La Ligassa pelaavaa Atlético Madridia. Hän on Euroopan-mestari vuodelta 2024.
Seurajoukkueura.
Villarreal.
Baena pelasi Villarrealin junioreissa ja pääsi edustusjoukkueeseen ensimmäisen kerran Espanjan cupissa joulukuussa 2019 ja La Ligassa heinäkuussa 2020. Kauden 2021–2022 hän pelasi lainalla toisella sarjatasolla Gironassa. Hän pelasi Villarrealissa vuosina 2020–2025 yhteensä 108 La Ligan ottelua ja teki niissä 15 maalia. Kaudella 2023–2024 Baena oli La Ligan paras syöttäjä 14 maalisyötöllään. Baena pelasi Eurooppa-liigassa 17 ottelua, joissa hän teki neljä maalia, ja Konferenssiliigassa seitsemän ottelua, joissa hän teki neljä maalia. Hän oli voittamassa Eurooppa-liigaa kaudella 2020–2021 ja teki alkulohkossa kaksi maalia mutta ei pelannut enää välierissä eikä loppuottelussa.
Atlético Madrid.
Heinäkuussa 2025 Baena siirtyi Villarrealista saman sarjan Atlético Madridiin viisivuotisella sopimuksella. Siirtosummaksi uutisoitiin noin 50 miljoonaa euroa.
Maajoukkueura.
Baena pelasi Espanjan nuorisomaajoukkueissa alle 16-vuotiaista alle 23-vuotiaisiin. Hän pelasi kolme ottelua alle 17-vuotiaiden EM-kilpailuissa 2018 ja teki niissä kaksi maalia. Hän pelasi viisi ottelua alle 21-vuotiaiden EM-kilpailuissa 2023 ja teki niissä yhden maalin Espanjan saavuttaessa hopeaa. Baena kuului myös Espanjan olympiakultaa saavuttaneeseen joukkueeseen kesäolympialaisissa 2024, joissa hän pelasi viisi ottelua ja teki kaksi maalia: ensimmäisen alkulohko-ottelussa Dominikaanista tasavaltaa vastaan ja toisen loppuottelussa Ranskaa vastaan.
Baena pelasi Espanjan A-maajoukkueessa ensimmäisen kerran syyskuussa 2023 EM-karsintaottelussa Kyprosta vastaan ja teki joukkueensa kuudesta maalista viidennen. Hän voitti mestaruuden EM-kilpailuissa 2024. Hän pelasi neljännen A-maaottelunsa tullessaan vaihdosta kentälle EM-kilpailujen toisessa alkulohko-ottelussa Italiaa vastaan ja viidennen viimeisessä alkulohko-ottelussa Albaniaa vastaan.
Espoo Ringside Golf

Espoo Ringside Golf on Espoon Niipperin ja Perusmäen kaupunginosissa sijaitseva 18-reikäinen golfkeskus. Ringside Golfin kentän suunnittelija on Kosti Kuronen. Kentän ensimmäiset 12 reikää ovat vaikeusasteeltaan helppoja. Kentän vaikeusastetta lisäävät nopeat ja kaltevat viheriöt.
Vallen kirkko (Valle)

Vallen kirkko () on Vallen kunnassa Agderin läänissä Norjassa sijaitseva puinen ristikirkko vuodelta 1844.
Vallen kirkko

Vallen kirkko voi tarkoittaa seuraavia:
Sergei Melikov

Sergei Alimovitš Melikov (; s. 12. syyskuuta 1965 Orehovo-Zujevo) on venäläinen poliitikko ja kenraalieversti. Hänet nimitettiin 5. lokakuuta 2020 Dagestanin tasavallan siirtymäkauden johtajaksi. Lokakuussa 2021 hän sai vakinaisen aseman Dagestanin johtajana.
Melikov opiskeli Frunzen sotilasakatemiassa. Vuonna 2011 hän oli terrorisminvastaisten operaatioiden komentaja Pohjois-Kaukasiassa, ja vuonna 2016 hän sai kenraalieverstin arvon. Vuosina 2014–2016 Melikov oli Venäjän presidentinhallinnon edustaja Pohjois-Kaukasian federaatiopiirissä. Vuosina 2016–2019 hän toimi Venäjän kansalliskaartin ensimmäisenä varajohtajana. Vuosina 2019–2020 Melikov oli Venäjän liittoneuvoston jäsen ennen nimittämistään Dagestanin johtoon.
Dagestanissa tehtiin 23. kesäkuuta 2024 aseellinen hyökkäys poliiseja, synagogaa ja ortodoksikirkkoa vastaan. Melikov syytti iskusta Ukrainaa ja yritti kytkeä sen Ukrainan sotaan, mutta viittasi myös islamistien nukkuviin soluihin.
Melikov on etnisyydeltään lezgi ja uskonnoltaan ortodoksikristitty.
Martin Baturina

Martin Baturina (s. 16. helmikuuta 2003 Split) on kroatialainen jalkapalloilija, pelipaikaltaan hyökkäävä keskikenttäpelaaja. Hän on pituudeltaan 172-senttimetrinen. Hän edustaa Serie A:ssa pelaavaa Comoa. Hän on pelannut Kroatian A-maajoukkueessa vuodesta 2023.
Baturina siirtyi Splitistä Dinamo Zagrebin junioreihin vuonna 2017. Hän pelasi Dinamon edustusjoukkueessa ensimmäisen kerran toukokuussa 2021. Dinamo voitti liigamestaruuden tuolla kaudella, kuten myös kolmena seuraavana kautena. Dinamo voitti Kroatian cupin vuonna 2024, ja Baturina teki loppuottelussa joukkueensa kolmesta maalista toisen. Hän on pelannut kauden 2023–2024 loppuun mennessä 81 Kroatian liigan ottelua ja tehnyt niissä 13 maalia. Hän on pelannut Mestarien liigassa viisi, Eurooppa-liigassa kaksi ja Konferenssiliigassa kymmenen ottelua. 
Kauden 2024-2025 jälkeen Baturinan ilmoitettiin siirtyvän Serie A:ssa pelaavaan Comoon 18 miljoonalla eurolla.
Baturina pelasi useissa Kroatian nuorisomaajoukkueissa. Hän pelasi kolme ottelua alle 21-vuotiaiden EM-kilpailuissa 2023. Hän pelasi Kroatian A-maajoukkueessa ensimmäisen kerran marraskuussa 2023 EM-karsintaotteluissa Latviaa ja Armeniaa vastaan. Hän kuuluu Kroatian joukkueeseen EM-kilpailuissa 2024. Hän pelasi neljännen A-maaottelunsa tullessaan vaihdosta kentälle EM-kilpailujen toisessa alkulohko-ottelussa Albaniaa vastaan.
Vaksdalposten

Vaksdalposten on norjalainen vuonna 1987 perustettu paikallislehti, jonka kotikunta on Vaksdal. Se kuuluu Amedia-konserniin ja ilmestyy painettuna torstaisin.
Hylestadin kirkko

Hylestadin kirkko () on Vallen kunnassa Agderin läänissä Norjassa sijaitseva kahdeksankulmainen puukirkko vuodelta 1838.
Otra (joki)

Otra on 245 kilometriä pitkä joki Agderin läänissä Norjassa. Se saa alkunsa Vinjen kunnassa Telemarkin läänin puolella ja virtaa mereen Kristiansandissa.
Hill Side Golf

Hill Side Golf on Vihdin Jokikunnassa sijaitseva 36-reikäinen golfkeskus. Hill Side Golfilla on kaksi kenttää: Hill ja Valley. Lisäksi keskuksessa on 5-reikäinen par-3 kenttä sekä ravintola.
Byglandsfjord

Byglandsfjord on taajama Byglandin kunnassa Agderin läänissä Norjassa. Taajaman pinta-ala on 0,5 neliökilometriä ja asukasluku 329 vuonna 2023.
Vihti Golf Club

Vihti Golf Club on Vihdin Ojakkalassa sijaitseva 18-reikäinen golfkeskus. Kentän pituus on 5 853 m. Lisäksi keskuksessa range ja lähipeli-harjoitusalue.
Eikeland

Eikeland on taajama Gjerstadin kunnassa Agderin läänissä Norjassa. Taajaman pinta-ala on 0,9 neliökilometriä ja asukasluku 651 vuonna 2023.
Jortveit

Jortveit on taajama Grimstadin kunnassa Agderin läänissä Norjassa. Taajaman pinta-ala on 0,6 neliökilometriä ja asukasluku 683 vuonna 2023.
Jännityspäänsärky

Jännityspäänsärky eli tensiopäänsärky on yleisin kaikista neurologisista sairauksista. Sitä esiintyy Suomessa yli 25 prosentilla väestöstä, Länsi-Euroopassa jopa 37 prosentilla. Toisin kuin migreenissä sitä esiintyy suunnilleen yhtä paljon naisilla ja miehillä, kun taas migreeniä sairastavat huomattavasti enemmän naiset. Tautia sairastavat eniten nuoret naiset. Sairauden riskitekijöitä ovat unen vähäisyys ja työuupumus sekä lapsilla mahdollisesti pitkä "ruutuaika". Myös migreeniä ja masennusta on jännityspäänsärkypotilailla verrokkiryhmää enemmän. Taudin perinnöllisyyttä on myös tutkittu. Tauti voi kroonistua vaikeahoitoiseksi. DIagnostiikassa on suljettava muut päänsärkymuodot pois. Hoidossa on syytä suosia lääkkeettömiä hoitoja ja lihashuoltoa kunhan vakavammat syyt on suljettu pois. Myös parasetamoli ja tulehduskipulääkkeet ovat mahdollisia. On myös ymmärrettävä, että päänsäryn kroonistuessa sitä voi olla vaikeampaa erottaa muista päänsäryn aiheuttajista.
Frejgatan

Frejgatan on katu Tukholman Vasastadenissa ja Östermalmilla. Se ulottuu Valhallavägeniltä Karlbergsvägenille. Frej on skandinaavisen mytologian hedelmällisyyden jumala.
Hans Nansen

Hans Nansen (28. marraskuuta 1598 Flensburg – 12. marraskuuta 1667) oli tanskalainen porvari ja Kööpenhaminan pormestari vuosina 1644–1660. Nansen oli syntyisin flensburgilaisesta porvarissuvusta ja osallistui nuoruudessaan kauppamatkoille Pohjoiselle jäämerelle ja Islantiin. Nansen osallistui Kööpenhaminan puolustamiseen, kun ruotsalaiset piirittivät sitä Pohjan sodan aikana vuosina 1658–1659. Vuonna 1660 Nansen johti porvarissäätyä valtiopäivillä ja oli vaikuttamassa siihen, että aateli menetti valtansa yksinvaltaiselle kuninkaalle. Kuningas nimitti Nansenin seuraavana vuonna korkeimman oikeuden ja valtiokollegion (statskollegiet) jäseneksi.
Nansen oli kaukaista sukua Fridtjof Nansenille.
Ferganavuoret

Ferganavuoret (, ) ovat Tienšanvuoristoon kuuluva vuorijono Kirgisiassa. Ne ympäröivät Ferganan laaksoa idästä ja erottavat sen Tienšanin sisäosasta.
Kakkois-luoteissuuntainen vuorijono alkaa kaakossa Söökin solasta, jossa se liittyy Torugart- ja Alaikuuvuoriin. Se päättyy luoteessa Narynjoen alajuoksun rotkoon, joka erottaa sen At-Oinokvuorista. Vuorijonon pituus on 200 kilometriä ja keskikorkeus 3 500–4 000 metriä. Korkein kohta on Ütš-Sejit (4 818 metriä). Koillisrinteet ovat kapeat ja jyrkät. Loivia lounaisrinteitä halkovat syvät rotkot.
Vuoret koostuvat etupäässä liuskeesta, hiekkakivestä ja kalkkikivestä. Hyötykaivannaisiin kuuluvat kivihiili, öljy, maakaasu ja kivennäisvesi.
Vuotuinen sademäärä on lounaisrinteillä 900–1 300 ja kaakkoisrinteillä 250–290 millimetriä. Purot ja joet virtaavat Naryniin ja Karadarjaan.
Vuorten juurella on maatalouskäyttöön otettuja suolatasankoja. Lounaisrinteillä on aavikkokasvillisuutta (600–1 500 metriä), aroa (1 000–1 200 metriä) sekä pähkinä- ja hedelmäpuita ja niittyjä (1 200–2 800 metriä). Koillisrinteillä kasvaa katajia. Ylempänä (2 800–3 700 metriä) on pensaikkoa ja alppiniittyjä ja 3 500–4 000 metrin yläpuolella jäätiköitä. Eläinkuntaan kuuluvat villivuohi, argaali, lumileopardi ja susi sekä metsissä kauris, villisika, mäyrä ja karhu.
Tolonen-terveystuotteet

Tolonen-terveystuotteet (vuoteen 2022 Tri Tolonen) on suomalainen Midsonaan kuuluva ravintolisiä ja kauneustuotteita myyvä tuotemerkki. Merkin kaikki tuotteet on suunniteltu ja osa myös valmistettu Suomessa. Tuotteisiin kuuluu muun muassa vitamiini- ja rasvahappovalmisteita sekä nivelten ja lihasten hoitoon tarkoitettuja tuotteita.
Tolonen-terveystuotteita myydään valtakunnallisesti verkko-, päivittäistavara-, ja luontaistuotekaupoissa sekä apteekeissa.
Historia.
Lääketieteen ja kirurgian tohtori Matti Tolonen perusti Biovita Oy:n ja Tri Tolonen -tuotemerkin 1980-luvun alussa tutkiessaan luonnonmukaista hoitoa ja ravitsemuslääketiedettä. Tuotesarja oli ensimmäisiä Suomessa luontaistuotteiden alalla. Matti Tolonen julkaisi 1980-luvulla työryhmänsä kanssa lukuisia ravitsemusalan tutkimuksia, mukaan lukien seitsemälle kielelle käännetyn "Terveyttä ja pitkää ikää vitamiineista ja hivenaineista".
Suomalaisten kiinnostus itsehoitoa kohtaan toi Tri Tolonen -tuotemerkille suosiota heti alkuvaiheessa. Ensimmäisiin menestystuotteisiin kuuluivat muun muassa monivitamiinitabletit, laihdutusvalmisteet ja nivelvaivauute.
Tuotesarja toi markkinoille ennen suomalaisille tuntemattomia lääkeaineita, kuten berberiinin ja karnosiinin. Osa uusista lääkeaineista on edelleen myynnissä. Matti Tolosen siirtyessä 2010-luvun vaihteessa eläkkeelle, hän myi Tri Tolonen -merkin vuonna 2011 Midsona Oy:lle, joka kehitti ja uudelleenlanseerasi joitain tuotteita. 
Tolonen-terveystuotteet.
Vuoden 2022 alussa astui voimaan määräys, joka kielsi terveydenhuollon alan henkilöön viittaamisen tuotteen nimessä (Tri, tohtori) ja merkin nimi muuttui nykyiseen muotoonsa: Tolonen-terveystuotteet.
Leninin piiri (Donetsk)

Leninin piiri () on yksi Ukrainan Donetskin yhdeksästä hallinnollisesta alueesta (kaupunkipiiristä). Piirin pinta-ala on 85,8 neliökilometriä.
Leninin piiri sijaitsee Donetskin kaupungin keskivaiheilla. Lännessä Leninin piirin naapurina on Donetskin Kirovin piiri, luoteessa Kuibyševin piiri, pohjoisessa Vorošilovin ja Kalininin piirit sekä idässä Budjonnyin piiri. Varsinaisen Donetskin kaupunkialueen eteläpuolella Leninin piiri rajoittuu muuhun Donetskin piiriin. Piirin länsiosasta saa alkunsa valtatie N-15 () ja eteläosan halki kulkee valtatie N-20.
Donetskin kaupunki ja sen Leninin piiri on ollut vuodesta 2014 lähtien Venäjän tai sen nukkevaltion, niin sanotun Donetskin kansantasavallan miehittämää aluetta, ja siten Ukrainan laillisen hallinnon ulkopuolella.
Piirin väestöarvio oli noin 101 000 ihmistä (2012?)., tai 106 269 (2001) tai 116 511 (VL 1989).
Leninin piirissä on toiminut useita Donetskin keskeisistä teollisuusyrityksistä, esimerkiksi Donetskin metallurginen tehdas (Донецький металургійний завод, ДМЗ). Aiempi Ukrainan mestaruusliigan jalkapalloseura Metallurh (1996-2015) toimi piirin alueella. Metallurh-stadion samoin kuin jalkapalloseura FC Olimpik Donetskin kenttäalueet sijaitsevat piirissä. Paikallisliikenteen rautatieasema Karavanna sijaitsee piirin eteläosassa. Piirin eteläosassa on myös peltomaata.
Piirin alueella sijaitsevat muun muassa:
Latitudinarismi

Latitudinaarit olivat vapaamielinen kirkollinen suunta Englannissa, joka pyrki aikaansaamaan sovintoa maan eri kirkollisten ryhmien välillä. Suunta sai alkunsa 1600-luvun uskonnollisissa taisteluissa ja oli teologialtaan lähinnä arminiolaisten kannalla. Asettuessaan yhteyteen ajan hengen ja filosofian kanssa latitudinaarit saivat usein kuulla syytöksiä indifferentismistä ja vapaa-ajattelusta. Suunnan ensimmäisiä johtomiehiä olivat: William Chillingworth (1602-44), filosofi Ralph Cudworth (1617-88) ja Henry More (1614-87). Nykyajan kirkollisista suunnista latitudinaarit ovat lähinnä "väljäkirkollisia" (broad church).
Latitudinaarit olivat 1500-luvun humanistien, kuten Erasmus Rotterdamilaisen hengellisiä jälkeläisiä ja 1800-luvun broad church -puolueen edeltäjiä. Vuoden 1688 vallankumouksen jälkeen latitudinaristit pyrkivät lopettamaan uskonnolliset kiistat, tekemään valtionkirkosta mahdollisimman kattavan, tarjoamaan suvaitsevaisuutta erimielisyyksille ja minimoimaan opin ja jumalanpalvelusmuotojen merkityksen "järkevyyden" nimissä. Vaikka monet latitudinaareista, kuten Cambridgen platonistit ja heidän älyllinen seuraajansa John Locke, omasivat syvää persoonallista hurskautta, jotkut latitudinaarit olivat taipuvaisia ​​uskonnon suhteen deismiin. He pitivät kirkkoa valtion osa-alueena ja välttämättömänä moraalin säilyttämiseksi ja edistämiseksi sekä protestanttisen monarkian tukemiseksi. Gilbert Burnetin "Exposition of the Thirty-Nine Articles" (1699) on kirjoitettu tästä näkökulmasta.
Blackstar (kappale)

Blackstar (tyyliteltynä ★) on brittimuusikko David Bowien kirjoittama ja esittämä musiikkikappale. Se julkaistiin marraskuussa 2015 singlenä ja 8. tammikuuta 2016 hänen viimeiseksi jääneeksi albumillaan "Blackstar".
Tyyli.
Kappaleen pituus oli alkujaan yli 11 minuuttia, mutta Bowie ja tuottaja Tony Visconti joutuivat lyhentämään sen yhdeksään minuuttiin ja 27 sekuntiin, kun heille selvisi, ettei iTunes postita yli kymmenminuuttisia singlejä. Lyhennettynä ”Blackstar” on Bowien pisin kappale ”Station to Stationin” (1976) jälkeen. Kappaleessa on kaksi osaa, jotka äänitettiin toisistaan erillään ja lopuksi yhdistettiin. Kappaleessa ovat esillä Donny McCaslin soittama saksofoni ja Mark Guilianan rummut.
Video.
Kappaleesta kuvattiin Johan Renckin ohjaama surrealistinen musiikkivideo syyskuussa 2015 New Yorkin Brooklynissa. Bowie osallistui aktiivisesti videon suunnitteluun ja lähetti Renckille ideoitaan. Hän esimerkiksi halusi, että videossa esiintyvällä naisella on häntä, koska se oli hänen mielestään ”tavallaan seksuaalista”. Bowie esittää videolla kolmea erillistä hahmoa: sisäänpäin kääntynyttä, kiusattua ja sokeaa ”Nappisilmää”, ”mahtipontista petkuttajaa” sekä ”pappityyppiä”, joka pitelee mustalla tähtikuviolla kohokuvioitua kirjaa.
Kalininin piiri (Donetsk)

Kalininin piiri () on yksi Ukrainan Donetskin yhdeksästä hallinnollisesta alueesta (kaupunkipiiristä). Piiri on nimetty neuvostopoliitikko Mihail Kalininin mukaan. Piirin pinta-ala on 25,9 neliökilometriä.
Kalininin piiri sijaitsee Donetskin kaupungin pohjoisosassa. Lännessä piirin raja seuraa Kalmiusjokeen padottua tekojärveä. Kalininin piirin naapurina ovat etelässä Donetskin Budjonnyin ja Leninin piirit, lännessä Vorošilovin piiri ja luoteessa Kiovan piiri. Donetskin kaupunkialueen pohjoispuolella Kalinin piiri rajoittuu Donetskin piirin Makijivkan kaupunkiin. 
Donetskin kaupunki ja sen Kalininin piiri on ollut vuodesta 2014 lähtien Venäjän tai sen nukkevaltion, niin sanotun Donetskin kansantasavallan miehittämää aluetta, ja siten Ukrainan laillisen hallinnon ulkopuolella. Itä-Ukrainan sodan ja Venäjän hyökkäyssodan (2022–) aikana sotatapahtumat ovat toisinaan ulottuneet myös Kalinin piiriin.
Piirin väestöarvio oli noin 108 100 ihmistä (2012?)., tai 103 249 (2001) tai 114 695 (VL 1989).
Piirin alueella sijaitsevat muun muassa:
Eino Santasalo

Eino Kullervo Santasalo, vuoteen 1906 Sandström (25. syyskuuta 1903 Helsinki – 4. elokuuta 1961 Helsinki) oli suomalainen sorvari, yrittäjä ja yritysjohtaja, joka perusti kaksi metallialan yritystä ja johti toista kuolemaansa asti.
Eino Santasalon vanhemmat olivat VR:n konepajan ja Wärtsilän Hietalahden telakan seppä Johan Viktor Santasalo, aiemmin Sandström, ja Matilda Frestadius. Hänen puolisonsa oli Rauha Maria Rosvall (1901–1977). Eino Santasalo oli jo nuorena isänsä mukana niittipoikana telakalla ja oppi sittemmin metallimieheksi muun muassa autokorjaamoissa ja toimiessaan sorvaajana. Nimeään kantavan yrityksen hän perusti 1940 Eero Nelimarkan pojan Antti Nelimarkan kanssa. Vuosikymmenen lopulla yritys keskittyi tehdaskoneiden hammas- ja kierukkavaihteiden valmistukseen. Vuonna 1956 Santasalo ja Nelimarkka perustivat prosessiteollisuuden venttiilien valmistukseen Neles -osakeyhtiön, joka siirtyi 1960 kokonaan Nelimarkalle. Santasalolle jäi omistukseen ja johdettavaksi E. Santasalo Oy. Yhtiötä johtivat Eino Santasalon kuoleman jälkeen hänen poikansa.
Pravda (täsmennyssivu)

Pravda tarkoittaa muun muassa seuraavia:
Winkler (sukunimi)

Winkler on muun muassa seuraavien henkilöiden sukunimi:
Magomedsalam Magomedov

Magomedsalam Magomedalijevitš Magomedov (; s. 1. kesäkuuta 1964 Levaši, Dagestan) on venäläinen poliitikko. Hän toimi Dagestanin tasavallan päämiehenä vuosina 2010–2013. Sittemmin hän siirtyi Venäjän presidentinhallinnon varapuheenjohtajaksi.
Magomedov opiskeli Dagestanin valtionyliopistossa ja Venäjän taloustieteellisessä Plehanov-yliopistossa. Hän väitteli taloustieteiden tohtoriksi. Magomedov nimitettiin helmikuussa 2010 Muhu Alijevin seuraajaksi Dagestanin johtajana. Hänen kautensa oli määrä päättyä helmikuussa 2015, mutta hänen seuraajakseen nimitettiin jo tammikuussa 2013 Ramazan Abdulatipov. Magomedov oli kieltäytynyt julkisesti tukemasta Vladimir Putinin ehdotusta Pohjois-Kaukasian tasavaltojen johtajien suorasta valinnasta luopumisesta.
Magomedov on etnisesti dargini ja uskonnoltaan sunnimuslimi. Myös hänen isänsä Magomedali Magomedov oli poliitikko.
Michael Boamah

Michael Boamah (s. 16. huhtikuuta 2003) on suomalainen jalkapalloilija, pelipaikaltaan keskuspuolustaja. Hän edustaa Veikkausliigassa pelaavaa Helsingin Jalkapalloklubia.
Boamah on Imatran Palloseuran kasvatti. Hän muutti Helsinkiin ja liittyi HJK:n B17-joukkueeseen päästyään opiskelemaan Mäkelänrinteen urheilulukioon vuonna 2019. Kauden 2021 Boamah pelasi lainalla Vantaan Jalkapalloseurassa. Seuraavalla kaudella 2022 hän vakiinnutti paikkansa Klubi 04:n joukkueessa ja pelasi kausien 2022–2023 aikana yhteensä 34 ottelua Kakkosessa. 
HJK:n edustusjoukkueessa Boamah debytoi 30. toukokuuta 2023 Suomen Cupin ottelussa Honkaa vastaan. Veikkausliigadebyyttinsä Boamah teki seuraavalla kaudella, 22. toukokuuta 2024 Gnistania vastaan.
Vladimir Vasiljev (poliitikko)

Vladimir Abdualijevitš Vasiljev (; s. 11. elokuuta 1949 Klin) on venäläinen Yhtenäinen Venäjä -puolueen poliitikko.
Vasiljev sai filosofian tohtorin oppiarvon oikeustieteessä vuonna 2001. Hän palveli Neuvostoliiton armeijassa ja aloitti neuvostoaikoina uransa sisäministeriön palveluksessa. Vuonna 1995 hänet nimitettiin Moskovan poliisin ensimmäiseksi varajohtajaksi. Vuosina 1997–1999 Vasiljev oli Venäjän varasisäministerin asemassa, johon hän palasi vuonna 2001 toimittuaan välillä Venäjän federaation turvallisuusneuvoston varasihteerinä. Vuosina 2002–2005 hän oli Moskovan teatterikaappauksen seurausten eliminoinnin komission varajohtaja.
Vasiljev oli valtioduuman jäsen vuosina 2003–2017 ja tuli valituksi valtioduumaan uudelleen vuonna 2021. Lokakuussa 2017 hänet nimitettiin Dagestanin tasavallan siirtymäkauden johtajaksi, ja tämä asema vakinaistettiin vuonna 2018. Lokakuussa 2020 Vasiljev siirtyi Venäjän presidentin neuvonantajaksi. Vuonna 2021 hänet nimitettiin valtioduuman Yhtenäisen Venäjän ryhmän johtajaksi. Vasiljev oli toiminut aiemmin samassa tehtävässä vuosina 2012–2017.
Vasiljevia kohtaan asetettiin kansainvälisiä pakotteita Ukrainan sodan (2022) yhteydessä.
Vladimir Vasiljev

Vladimir Vasiljev on seuraavien venäläisten henkilöiden nimi:
Zalim Šebzuhov

Zalim Borisovitš Šebzuhov (; 1986 – 17. elokuuta 2016 Pietari) oli venäläinen islamistinen militantti.
Šebzuhov oli Kaukasian emiraatin komentaja Kabardi-Balkariassa vuodesta 2014. Elokuussa 2015 hänen ilmoitettiin siirtyneen Kaukasian emiraatin johtajaksi Magomed Suleimanovin seuraajana elokuussa 2015. Šebzuhov pysyi uskollisena Kaukasian emiraatille aikana, jona monet muut Pohjois-Kaukasian militantit (kuten Robert Zankišijev) siirtyivät Isis-taistelijoiksi. Joulukuussa 2015 hän vetosi Isis-taistelijoiksi lähteneisiin, jotta he palaisivat Kaukasian emiraatin joukkoihin.
Šebzuhov johti Kaukasian emiraattia, kunnes tuli terrorisminvastaisten joukkojen surmaamaksi Pietarissa elokuussa 2016. Iskussa pietarilaiseen kerrostaloasuntoon tapettiin neljä henkilöä, joista nimettiin kolme liittovaltiollisella etsintäkuulutettujen listalla ollutta terrorismiepäiltyä. Kansallinen terrorisminvastainen komitea oli virheellisesti väittänyt Šebzuhovin saaneen surmansa jo 16. huhtikuuta 2015 Naltšikissa. Komitea perui tuolloin ilmoituksen ja kertoi tapetuksi todellisuudessa tulleen toisen militantin.
Kabardi-Balkarian johtaja Juri Kokov väitti Šebzuhovin suunnitelleen terrori-iskujen toteuttamista Venäjällä ja maasta pakenemista. Myöhemmin venäläiset tutkijat epäilivät hänen saattaneen eläessään osallistua huhtikuussa 2017 toteutetun Pietarin metroiskun suunnitteluun.
Aliashab Kebekov

Aliashab Alibulatovitš Kebekov (; 1. tammikuuta 1972 Teletl, Šamilin piiri – 19. huhtikuuta 2015 Buinaksk) oli venäläinen terroristi. Hän johti Kaukasian emiraattia maaliskuusta 2014 kuolemaansa saakka. Hänet tunnettiin myös nimellä Ali Abu Muhammad al-Dagestani. Kebekov oli etniseltä taustaltaan avaari.
Kebekov oli taustaltaan al-Qaidalle myötämielistä teologiaa edustanut shariaoppinut. Huhtikuussa 2012 hän vaati jihadia puheessa, joka määriteltiin ekstremistiseksi. Kebekov lisättiin Venäjän aktiivisten ekstremistien ja terroristien listaan. Hän oli Kaukasian emiraatissa aluksi Dagestanin vilayatin "qadi" (shariatuomari). Doku Umarovin kuoltua Kebekov nousi maaliskuussa 2014 Kaukasian emiraatin emiiriksi, vaikka ei ollut sotilaallisesti kokenut. Hänen johdollaan kiellettiin "mustiksi leskiksi" kutsuttujen naispuolisten šahidka-itsemurhapommittajien iskut. Joulukuussa 2014 viranomaisia vastaan suunnattiin Groznyin hyökkäys. Tätä iskua Kebekov tuki. Kaukasialaisissa poliisilähteissä hänen katsottiin myös aiemmin antaneen toimeksiannon Kaukasian emiraattia vastustaneen uskonoppinut Said Afandi al-Chirkawin murhaan.
Kebekovin johtajuuden aikana Kaukasian emiraatin toiminta oli hiipumassa. Monia sen komentajia siirtyi Isis-taistelijoiksi. Kebekov pysyi al-Qaidan tukijana ja tuomitsi Isis-taistelijoiksi siirtyneet. Hän vaati al-Qaidan toimijoiden kanssa aselepoa Syyriaan, mutta Isis ei tähän suostunut. Maaliskuussa 2015 Kebekovia vastaan asetettiin Yhdysvalloissa Specially Designated Global Terrorist -määritys. Huhtikuussa 2015 Venäjän joukot ampuivat Kebekovin ja kaksi muuta militanttia saarrettuaan talon Buinakskissa.
Pravda.ru

Pravda.ru on vuonna 1999 perustettu venäläinen verkkolehti, jonka ovat perustaneet muutamat alkuperäisen "Pravdan" toimittajat. Nimen Pravda omistuksesta käytiin oikeutta, ja oikeuden päätöksellä nimeä voivat käyttää molemmat.
Pravda.ru:n perustaja ja päätoimittaja on Vadim Goršenin. Sen paperiversio syntyi 2003. Se on luonteeltaan kansallismielinen ja hallitusmyönteinen ja tarjoilee salaliittoteorioita.
Nuoliaisahven

Nuoliaisahven ("Cheimarrichthys fosterae") on huulikaloihin kuuluva kalalaji. Lajia tavataan uhanalaisena Uudessa-Seelannissa. Se on ainoa laji nuoliaisahventen heimossa, mutta on aiemmin luokiteltu myös hieta-ahveniin.
Koko ja ulkonäkö.
Nuoliaisahven on yleensä 10–12 cm pitkä, mutta voi saavuttaa 16 cm pituuden. Lajin pää on leveä ja litteä. Selkäevän edessä on kolme tai neljä ruotopiikkiä. Rinta- ja vatsaevät ovat kookkaat ja vatsaevät sijaitsevat ennen rintaeviä. Nuoliaisahvenen pyrstöevä on hieman haarautunut. Nuoliaisahven on ruskea ja kyljissä on tummempia juovia.
Levinneisyys ja elintavat.
Nuoliaisahventa tavataan sekä Pohjois- että Eteläsaaren nopeasti virtaavista joista. Se elää koskien ja muiden virtapaikkojen sorapohjilla. Kala kutee meressä keväästä syksyyn ja poikaset vaeltavat jokiin aikuistumaan. Sen ravintoa ovat vesihyönteiset. Nuoliaisahven luokitellaan vaarantuneeksi. Kantaa uhkaa patojen rakentaminen, vedenotto ja jokivesien samentuminen.
Metallintyöstö

Metallintyöstö on teknisen työn osa-alue, jossa metallilevystä muokataan tietynlainen tuote. Nykyisin metallintyöstön suunnittelu tapahtuu CAD-tietokoneohjelman avulla. Metallintyöstön menetelmiä ovat erilaiset leikkausmenetelmät, taivutus ja kokoonpano, jonka jälkeen tuote jauhemaalataan. Terminen leikkaus toteutetaan useimmiten laserleikkauksena, mutta paksujen materiaalien leikkaamiseen käytetään joskus plasmaleikkausta. Toinen leikkausmenetelmä on mekaaninen leikkaus, joka tehdään usein muotoleikkauksena ilman kappaleen kuumentamista. Metallin taivutukseen käytetään särmäyspuristinta tai kanttikonetta. Taivutus on monesti metallintyöstöprosessin moninaisin ja vaikein vaihe. Tuotteen kokoamisvaiheen työmenetelmiä ovat hitsaus, niittaus ja pulttaus.
Taonta.
Metallin taonnassa käytettyjä välineitä ovat alasin, apualasimet, ahjo, leka, taonta- ja asetinvasarat (välivasarat), pihdit, penkkiruuvipuristin, vääntimet, jäähdytysastia ja mittavälineet. Taontavasaroista osa on ristipäävasaroita, osa kuulapäävasaroita. Leka on usein sepän apulaisen työväline. Lekan käytössä käytetään joskus penkinruuvinpuristinta. Alasimessa on neliönmuotoinen aukko, johon voidaan asettaa apualasin. Apualasimina toimivat alasintaltta, venytysapualasin ja kouruapualasin. Pihdit auttavat hyvin kuumien sekä hyvin pienien kappaleiden käsittelyä. Lattapihdit sopivat litteiden kappaleiden käsittelyyn ja pyöröpihdit sopivat pyöreiden kappaleiden käsittelyyn. Ruuvipuristimeen tai alasimen aukkoon kiinnitettyä Tankomaista kappaletta voidaan taivuttaa vääntimillä. Metallikappaleiden katkaisemiseen käytetään välivasaroita ja talttoja.
Viimeistely.
Metallintyöstämisen viimeistelyssä käytetään viiloja. Työn loppuvaiheessa käytettäviä koneita ovat hiomakoneet, joita ovat tasohiomakoneet ja nauhahiomakoneet.
Marta Aliide Jakovski

Marta Aliide Jakovski (s. 11. toukokuuta 1992 ) on virolainen muusikko ja teatteriohjaaja .
Hän on Viron ohjaajien ja dramaturgien liiton (ELDL) jäsen vuodesta 2022 lähtien. 
Jakovski on opiskellut mm laulamista sekä jazzmusiikkia. Ohjaajaksi hän valmistui vuonna 2022 Viron musiikki- ja teatteriakatemian teatterikoulusta. 
Vuodesta 2022. lähtien työskentele freelance-ohjaajana.
2024. vuonna hän toimi ohjaaja Kristian Smedsin assistenttina Kansallisteatterissa, jolloin näyttämölle tuotiin Arto Paasilinnan "Jäniksen vuosi".
Ian Maatsen

Ian Ethan Maatsen (s. 10. maaliskuuta 2002 Vlaardingen) on alankomaalainen jalkapalloilija, pelipaikaltaan vasemman laidan pelaaja. Hän on pituudeltaan 178-senttimetrinen. Hän edustaa englantilaisseura Aston Villaa.
Maatsen pelasi kotimaassaan eri junioriseuroissa, kuten Feyenoordissa, Sparta Rotterdamissa ja PSV Eindhovenissa. Hän siirtyi kesällä 2018 englantilaisseura Chelseaan. Hän pelasi Chelsean nuorisojoukkueiden lisäksi lainalla Englannin ykkösliigassa Charlton Athleticissa sekä mestaruussarjassa Coventry Cityssä ja Burnleyssä, kunnes hän viimein pelasi elo-joulukuussa 2023 Chelseassa 12 valioliigaottelua. Kevätkauden 2024 hän oli lainalla saksalaisseura Borussia Dortmundissa, jossa hän pelasi 16 bundesliigaottelua ja teki maalin maaliskuussa Union Berliniä sekä toukokuussa Darmstadtia vastaan. Maatsen pelasi Mestarien liigassa seitsemän ottelua, muun muassa tappiollisen loppuottelun Real Madridia vastaan, ja teki maalin puolivälierien toisessa osaottelussa Atlético Madridia vastaan.
Maatsen siirtyi heinäkuussa 2024 Aston Villaan. Avauskaudellaan hän pelasi Villassa 29 valioliigaottelua, joista avauskokoonpanossa kymmenen. Hän teki maalin huhtikuussa Newcastlea vastaan. Mestarien liigssa hän oli kolmessa ottelussa avauskokoonpanossa ja tuli seitsemän kertaa vaihdosta kentälle. Hän teki maalin neljännesvälierässä Club Bruggea vastaan.
Maatsen on pelannut useissa Alankomaiden nuorisomaajoukkueissa alle 15-vuotiaista alle 21-vuotiaisiin. Hän pelasi viisi ottelua alle 17-vuotiaiden EM-kilpailuissa 2019 Alankomaiden voittaessa mestaruuden ja teki maalin alkulohko-ottelussa Ruotsia sekä loppuottelussa Italiaa vastaan. Samana vuonna hän pelasi kuusi ottelua alle 17-vuotiaiden MM-kilpailuissa, joissa Alankomaat sijoittui neljänneksi. Hän pelasi kolme ottelua alle 21-vuotiaiden EM-kilpailuissa 2023 sekä kaikki viisi ottelua alle 21-vuotiaiden EM-kilpailuissa 2025, joissa Alankomaat karsiutui välierissä. 
Maatsen kuului Alankomaiden A-maajoukkueeseen EM-kilpailuissa 2024 mutta ei saanut turnauksessa peliaikaa. Ensimmäisen A-maaottelunsa hän pelasi Kansojen liigan ottelussa Espanjaa vastaan maaliskuussa 2025. Hän teki ottelussa myös ensimmäisen maajoukkuemaalinsa.
Alexander Prass

Alexander Prass (s. 26. toukokuuta 2001 Hellmonsödt) on itävaltalainen jalkapalloilija, pelipaikaltaan keskikenttäpelaaja. Hän on pituudeltaan 180-senttimetrinen. Hän edustaa Saksan Bundesliigassa pelaavaa TSG 1899 Hoffenheimia. Hän on pelannut Itävallan A-maajoukkueessa vuodesta 2022.
Prass pelasi vuosina 2019–2021 Itävallan 2. Ligassa Lieferingin joukkueessa 59 liigaottelua, joissa hän teki 12 maalia. Hän siirtyi kesällä 2021 Sturm Graziin, jossa hän pelasi kolmen kauden aikana 90 bundesliigaottelua ja teki niissä kymmenen maalia. Hän voitti liigamestaruuden vuonna 2024 sekä Itävallan cupin vuosina 2023 ja 2024. Hän pelasi Sturm Grazin joukkueessa 18 Eurooppa-liigan ottelua, joissa hän teki yhden maalin, ja kolme Konferenssiliigan ottelua.
Prass siirtyi elokuussa 2024 saksalaisseura Hoffenheimiin.
Prass pelasi Itävallan alle 18-, alle 19- ja alle 21-vuotiaiden maajoukkueissa. Hän pelasi Itävallan A-maajoukkueessa ensimmäisen kerran marraskuussa 2022 ystävyysottelussa Andorraa vastaan. EM-kilpailuissa 2024 hän pelasi täyden peliajan alkulohko-ottelussa Alankomaita vastaan ja tuli kolmessa muussa ottelussa vaihdosta kentälle. Itävallan ensimmäinen maali Alankomaita vastaan syntyi, kun vastustajan Donyell Malen ohjasi Prassin laukauksen omaan maaliin. Prass syötti yhden Itävallan kolmesta maalista alkulohko-ottelussa Puolaa vastaan. Hän on pelannut vuoden 2024 loppuun mennessä 13 A-maaottelua, joissa hän on ollut kahdeksan kertaa avauskokoonpanossa.
Elektrolyyttien epätasapaino

Elektrolyyttien epätasapaino on lääketieteellinen tila, jossa potilaalla on veressä liian paljon tai vähän yhtä tai useampaa elektrolyyttiä. Ihmiselimistön pääelektrolyyttejä ovat vetykarbonaatti, kloridi, fosfaatti, kalium, kalsium, magnesium ja natrium. Elektrolyytit auttavat elimistöä säilyttämään homeostaasin eli tasapainon.
Epätasapainotila selviää, kun terveydenhuollon ammattilainen teettää potilaalla verikokeita. Niiden tuloksena he saavat tietää, millaisissa pitoisuuksissa potilaan kehossa on eri elektrolyyttejä. Pitoisuuksilla on tietyt viitearvot, joiden ulkopuolelle jäädessään tulokset ovat joko epänormaalin suuria tai pieniä.
Jaottelu.
Elektrolyyttien epätasapaino on kattotermi, jonka alle luokitellaan oheiset tilat. Etuliite "hyper-" viittaa elektrolyytin epänormaalin suureen määrään ja "hypo-" epänormaalin pieneen määrään.
Syntysyyt.
Epätasapainotila syntyy silloin, kun elimistössä on liikaa tai liian vähän nestettä. Niin voi käydä silloin, kun henkilö ei ole syönyt ja juonut tarpeeksi tai on oksennellut paljon. Toisaalta liika vedenjuonti voi aiheuttaa liiallisen nesteen kertymisen elimistöön ja siten elektrolyyttien epätasapainoa. Myös jotkin lääkitykset, kuten laksatiivit ja steroidit voivat aiheuttaa elektrolyyttien epätasapainoa. Niin voivat tehdä myös tietyt sairaudet, kuten krooniset hengityselinten sairaudet sekä sydän-, maksa- ja munuaisvaivat.
Oireet.
Elektrolyyttien epätasapaino voi oireilla ainakin huimauksena, sekavuutena, kramppeina ja sydämen rytmihäiriöinä.
Hoito.
Hoito riippuu siitä, mikä tai mitkä elektrolyytit tarkalleen ottaen ovat epätasapainossa. Yleisesti ottaen jos potilaalla on jotain elektrolyyttiä liian vähän, hän alkaa hoitona syödä ravintolisää tai lääkettä joko suun kautta tai tiputuksena. Jos potilaalla on puolestaan jotain elektrolyyttiä liikaa, sen pitoisuutta elimistössä voidaan vähentää lisäämällä nesteytystä joko suun kautta tai tiputuksena. Vaikeassa tapauksessa potilas voi tarvita dialyysihoitoa, jonka aikana elektrolyyttiä poistetaan elimistöstä.
Rize koyun

Rize koyun on turkkilainen koirarotu. Sillä ei ole FCI:n tunnustusta.
Ulkonäkö.
Raajat ovat vahvat, sopeutuneet käyskentelyyn Canik-vuoriston eteläisillä rinteillä. Häntä on yleensä riippuva, mutta nousee ylös koiran ollessa valppaana. Väritys on yleensä tummanharmaa, mutta myös muita värejä esiintyy; toisinaan tavataan myös kaksivärisyyttä. Vuonna 2012 tehty tutkimus määritti rodun keskimääräiseksi säkäkorkeudeksi 69,3 cm, noin 0,59 cm poikkeamalla suuntaan tai toiseen; uroksilla keskimääräinen säkäkorkeus oli 69,8 cm 0,77 cm poikkeamalla suuntaan tai toiseen, nartuilla 68,6 cm 0,92 cm poikkeamalla suuntaan tai toiseen. Toisessa tutkimuksessa urosten säkäkorkeudeksi määriteltiin noin 70 cm ja narttujen 68-69 cm. Rize koyun muistuttaa melko paljon venäläistä kaukasiankoiraa ja turkkilaista karsinkoiraa.
Luonne ja käyttäytyminen.
Rize koyun on luonteeltaan temperamenttinen ja suhtautuu vieraisiin ihmisiin ja eläimiin varauksella. Se voi olla vieraita kohtaan myös vaarallinen. Se varoittaa omistajiaan vieraista voimakkaalla haukulla.
Alkuperä.
Rotu on kotoisin Rizen maakunnasta, ja sitä esiintyy myös Ordun maakunnassa. Sitä on kasvatettu Mustanmeren pohjoisrannikolla vartioimaan lampaita ja vuohia. Tämän lisäksi se on toiminut myös yleisenä vahtikoirana, varoittaen vieraista ihmisistä ja eläimistä.
William Shipley

William Shipley (2. kesäkuuta 1715 Maidstone, Kent – 28. joulukuuta 1803 Maidstone, Kent, Yhdistynyt kuningaskunta) oli keksijä, taidemaalari, maalauksen opettaja ja the Royal Society of Artsin perustaja.
Perhe.
Shipleyn vanhemmat olivat Jonathan Shipley ja Martha Shipley (ent. Davies). Shipley avioitui Elizabeth Millerin kanssa vuonna 1768. Pariskunta sai kaksi tytärtä. Ensimmäinen tytär menehtyi lapsena. Toinen tytär eli pitkän elämän. Shipleyn veli oli Walesin St Asaphin piispa Jonathan Shipley.
Varhaisura.
Shipley kasvoi Lontoon Cityssä. Shipleyn isä menehtyi, kun hän oli 3-vuotias. Hänet lähetettiin asumaan isoäidin luokse, jolta hän peri merkittävän omaisuuden 21-vuotiaana. Perinnön turvin Shipley keskittyi taidemaalaamiseen ja kuvataiteen opettamiseen Northamptonissa. Shipley muutti vuonna 1750 Lontooseen, jossa hän perusti uuden taidekoulun. Taidekoulu menestyi. Shipleyn oppilaita olivat Richard Cosway, Thomas Jones, William Pars ja Francis Wheatley.
The Royal Society of Arts, Manufactures and Commerce.
Shipley loi suunnitelman the Royal Society of Artsin perustamiseksi vuonna 1753. Seura perustettiin 22. maaliskuuta vuonna 1754 Lontoon Westminsterissä. Seuran muita perustajia olivat Folkestonen varakreivi Jacob Bouvier, piispa Isaac Maddox, Romneyn paroni Robert Marsham, pastori Stephen Hales ja luonnontieteilijä James Baker. Yhdysvaltain perustajaisä Benjamin Franklin, hyväntekijä Jonas Hanway, kuvataitelija William Hogarth ja runoilija Samuel Johnson olivat seuran jäseniä Shipleyn aikana. Shipley palkittiin seuran kultaisella mitalilla vuonna 1758.
Seuran ensimmäisiä merkittäviä hankkeita oli istuttaa ja kasvattaa suuri määrä puita Britannian kuninkaallisen laivaston ja kauppalaivaston tarpeisiin. 
The Royal Society of Arts vaikutti Britannian kulttuurilliseen, tieteelliseen ja taloudelliseen kehitykseen merkittävällä tavalla. Seurasta tuli kauppiaiden, tehtailijoiden, virkamiesten, tieteilijöiden ja taiteilijoiden kohtaamispaikka, jossa uudet keksinnöt ja innovaatiot näkivät päivänvalon.
Keksijänä.
Shipley keksi järjestelmän, jonka avulla köyhät saivat mahdollisuuden ostaa edullisia polttoaineita. Hän paransi vankiloiden sanitaatiota. Shipley keksi kelluvan valon veden varaan joutuneille. Hän myös keksi tavan, jonka avulla luotiin uusia kalalajeja Englannin lammissa. Shipley perusti taidekouluja ja seuroja.
Perintö.
Valtio oli kiireinen sotien ja valtiontalouden kanssa. Shipley vaikutti Britannian kulttuurilliseen, tieteelliseen ja taloudelliseen kehitykseen. Shipley vaikutti ennen kaikkea siihen miten maan voimavaroja kyettiin hyödyntämään täysin uudella tavalla. Ranskan keisari Napoleon kunnioitti ja pelkäsi Shipleytä, koska hänen toimintansa vahvisti Britanniaa monin eri tavoin.
Dengizkoʻl

Dengizkoʻl on laskujoeton suolajärvi Kyzylkumin aavikolla Uzbekistanissa. Se sijaitsee 70 kilometriä Buharasta etelälounaaseen lähellä Turkmenistanin rajaa. Järven pinta-ala on 313 neliökilometriä, keskisyvyys yli 10 metriä ja vesimäärä 3,3 kuutiokilometriä.
Zarafshonjoen laskujärvenä toimineen Dengizkoʻlin pinta-ala oli 1900-luvun alussa 120 neliökilometriä. Maatalouden keinokastelun lisääntyessä se kuivui ja muuttui suolasuoksi 1950-luvun puoliväliin mennessä. Keinokastelun poistovesikanavien ja Amudarjasta Buharan keitaalle lisävettä tuovan Amu-Buharan kanavan rakentamisen jälkeen järvi alkoi 1960-luvulla jälleen täyttyä, ja sen pinta-ala on laajentunut huomattavasti.
Dengizkoʻl on tärkeä muuttolintujen pysähdyspaikka ja vesilintujen talvehtimisympäristö. Sen talvehtiviin lajeihin kuuluvat nokikana, punapäänarsku, sinisorsa ja tavi sekä harvinaiset kyhmyjoutsen, valkopääsorsa, pikkumerimetso ja merikotka. Järvelle pysähtyviä muuttolintuja ovat pelikaani, kurki ja neitokurki sekä harvinainen kiharapelikaani. Järvi on yksi Uzbekistanin Ramsar-alueista.
Järvellä harjoitetaan kalastusta ja sen ympäristöä käytetään lähinnä karakullampaiden laitumena. Lähistöllä tuotetaan maakaasua ja öljyä.
Talvisuperin kausi 2024

Vuoden 2024 Talvisuperin kausi oli ensimmäinen kausi koko Pesäpallon historiassa.
Joukkueet.
Naiset.
B-Lohko.
Lähteet:
Tytöt.
E-Lohko.
Lähteet:
Pudotuspelit.
Miehet.
Lähteet:
Naiset.
Lähteet:
Tytöt.
Lähteet:
Karaman (koira)

Karaman on turkkilainen koirarotu. Sillä ei ole FCI:n tunnustusta. Sitä ei tule sekoittaa makedonianvuoristokoiraan, joka tunnetaan myös nimellä "karaman".
Ulkonäkö.
Karaman muistuttaa jonkin verran kangalinkoiraa. Sillä on vankka rakenne ja vahvat raajat. Värivaihtoehtoja on useita, joskin musta on kaikkein yleisin.
Alkuperä.
Rotua tavataan lähinnä Karamanissa, Konyassa ja Aksarayssa. Sitä käytetään paikallisen akkaraman-lammasrodun vartiointiin ja suojeluun petoja vastaan.